**ΦΡΟΝΤΙΖΟΥΜΕ ΤΟ ΦΥΤΟ ΜΑΣ**

 Το σποράκι μας το έχουμε φυτέψει σε ένα κυπελάκι φυτωρίου. Αν τα κυπελάκια μείνουν στο σχολείο, πρέπει να μπουν σε μια θέση στην αυλή που να έχει ήλιο. Υπάρχουν κάποια είδη φυτών που αντέχουν στη σκιά αλλά σχεδόν όλα απολαμβάνουν τον ήλιο που εκτός του ότι τους επιτρέπει να φωτοσυνθέσουν, τα κάνει επίσης δυνατά για να αντέχουν τις επιθέσεις των εντόμων και των ασθενειών. Στη σκιά δίνονται αδύναμα, άχρωμα και σπάνε εύκολα.

 Μία φορά κάθε μια-δυο μέρες ελέγχουμε το φυτό μας και αν βλέπουμε ότι το χώμα είναι στεγνό του ρίχνουμε λίγο νεράκι, ίσα ίσα να βραχεί η επιφάνεια. Δεν ρίχνουμε πολύ νερό γιατί οι ρίζες του θα πνιγούν και το φυτό μας θα σαπίζει.

Τώρα που φυτέψαμε το δικό μας φυτό, του ρίξαμε και λίγο λίπασμα. Όσοι από εμάς έχουμε συγγενείς σε χωριό ίσως ξέρουμε την κοπριά των ζώων που πολλοί χρησιμοποιούν αντί για λίπασμα. Το λίπασμα ή η κοπριά δυναμώνουν τα φυτά και κάνουν τους καρπούς τους να είναι νόστιμοι.

Βάζουμε τους δίσκους φυτωρίου με τα φυτά μας κάπου που θα προστατεύονται από τα σαλιγκάρια, τις κάμπιες και ό,τι άλλο μπορεί να μας φάει τα φύλλα. Μπορούμε να τα προστατεύσουμε με ένα τούλι που θα τοποθετήσουμε σαν τέντα πάνω από το δισκάκι. Ανοίγουμε το τούλι, ποτίζουμε και μετά το ξανακλείνουμε με προσοχή.

Το φυτό μας κάποια στιγμή θα χρειαστεί μεταφύτευση. Τη μεταφύτευση θα την κάνουμε όταν το φυτό μας έχει βγάλει αρκετά φύλλα για να μπορέσει να ζήσει μόνο του. Πριν το μεταφυτεύσουμε όμως πρέπει να προετοιμάσουμε το έδαφος στο οποίο θα φυτευτούν.

Στο σημείο που θα αποφασίσουμε (ίσως και στην αυλή του σχολείου) θα σκάψουμε το χώμα με ένα σκαλιστήρι για να το αφρατέψουμε και θα το βελτιώσουμε με λίγο καλό φυτόχωμα κήπου. Ανοίγουμε ένα λακουβάκι μεγαλύτερο από το κυπελάκι μας και βάζουμε μέσα το φυτό μας που το έχουμε βγάλει από το κυπελάκι. Φροντίζουμε ώστε το φυτό μας να μην είναι βαθιά στη λακκούβα γιατί ο βλαστός του θα γεμίζει νερό και θα σαπίσει. Κλείνουμε τα κενά της λακκούβας με το φυτόχωμά μας και πιέζουμε λίγο για να μην έχει μέσα αέρα. Έπειτα ποτίζουμε.

 Μπορούμε να προστατέψουμε τα φυτά μας όλο τον καιρό που τα φροντίζουμε. Υπάρχουν πολλά και καλά φυτοπροστατευτικά σκευάσματα, αρκετά από τα οποία είναι βιολογικά. Αυτά τα βρίσκουμε σε γεωπονικά καταστήματα. Στο ftiaxno.gr και σε άλλες ιστοσελίδες βρίσκουμε «συνταγές» για εντομοκτόνα και μυκητοκτόνα από απλά υλικά που έχουμε στο σπίτι μας και μας βοηθούν να προστατέψουμε το φυτό μας. Μπορούμε να το κάνουμε και στο σχολείο. Επίσης το φυτό μας το ενοχλούν τα ζιζάνια, τα άγρια φυτά δηλαδή που είναι πολύ κοντά του και του τρώνε τα θρεπτικά συστατικά από το έδαφος. Κόβουμε αυτά που είναι κοντά του προσέχοντας να μην τα ξεριζώνουμε γιατί θα τραυματίσουμε τις ρίζες και του δικού μας φυτού.

 Τα λαχανικά μας θέλουν τρεις με τέσσερις μήνες για να μας δώσουν καρπούς.

Καλή επιτυχία!

Επιμέλεια: Αντωνία Ζαχαρούλη Γεωπόνος-Plant Breeder MSc